Laššáková, Ľubica, ministerka kultúry SR (2018-12-06):
Ďakujem pekne za slovo, pán predsedajúci. Vážení páni poslanci, takže dovoľte mi odpovedať na otázku. Ministerstvo práce, sociálnych vecí a rodiny Slovenskej republiky sa intenzívne pripravuje na oba možné varianty. Samozrejme pre všetky osoby, t. j. pre zamestnancov, samostatne zárobkovo činné osoby, ale aj poberateľov všetkých druhov dávok, či už z Veľkej Británie alebo do Veľkej Británie, by bolo ideálne riešenie vystúpenie s dohodou. V takomto prípade by sa naďalej uplatňovalo nariadenie Európskeho parlamentu a Rady č. 883/2004 o koordinácii systémov sociálneho zabezpečenia. Možno konštatovať, že pre všetky osoby by sa nič na ich právach v oblasti sociálneho zabezpečenia nemenilo až do ukončenia prechodného obdobia a tým je 31. december 2020. V prípade, že Veľká Británia vystúpi bez dohody, Ministerstvo práce, sociálnych vecí a rodiny Slovenskej republiky sa pripravuje aj na túto alternatívu. Máme pripravené poučenie pre všetky osoby, ktorých sa to bude týkať. V tomto štádiu považujeme za predčasné o tejto možnosti podrobne informovať verejnosť. Môžem však ubezpečiť všetky osoby, že doby poistenia získané do 29. marca 2019 budú pre nárok na všetky druhy dávok započítané, aj keby nárok na tieto dávky si uplatnil poistenec v neskoršom období. Veľká Británia v takomto prípade vo vzťahu k členským štátom Európskej únie bude tretím štátom. Budeme sa snažiť urýchlene uzatvoriť bilaterálnu zmluvu o sociálnom zabezpečení. Zmluva je však podmienená súhlasom oboch štátov. Je však vysoko pravdepodobné, že Slovenská republika by patrila k tým štátom, ktoré budú na možnosť uzatvorenia takejto zmluvy dlhšie čakať, keďže pre Veľkú Britániu budú prioritné štáty ako Španielsko, Portugalsko, Nemecko a Francúzsko s vysokým počtom občanov Veľkej Británie na ich území. Odhad sú 2 milióny. Ministerstvo práce, sociálnych vecí a rodiny pracuje aj na príprave informačného portálu pre občanov, ktorý bude prostredníctvom modelových situácií, ktoré môžu vzniknúť pri dvoch scenároch brexitu, teda bez dohody aj s dohodou, informovať o ich právach a povinnostiach v súvislosti s brexitom. Tento bude prepojený s portálom ministerstva vnútra, pardon, ministerstva zahraničných vecí a európskych záležitostí, kde vznikne nový vizuál brexit. Tento bude obsahovať štyri hlavné položky, informácie pre občana, informácie pre podniky, často kladené otázky a dokumenty na stiahnutie. Je možné predpokladať, že po vystúpení Veľkej Británie z Európskej únie príde k pohybu významnej časti pracovnej sily, ktorá má vysoký potenciál tak z hľadiska pracovných návykov a skúseností, ako aj z hľadiska kvalifikácie. Taktiež zisťujeme počty občanov Slovenskej republiky, ktorí pracujú a študujú na území Veľkej Británie. Britský štatistický úrad k decembru 2017 evidoval 82-tisíc slovenských občanov na území Spojeného kráľovstva, no a toto číslo vychádza z výročného prieskumu populácie, ktorý sa uskutočňuje prostredníctvom dotazníkov zasielaných domácnostiam a teda nezahŕňa viacero kategórií občanov, ktorí bývajú v komunálnych zariadeniach, akými sú napríklad študentské internáty alebo ubytovne. Zastupiteľský úrad Slovenskej republiky v Londýne inklinuje k vyššiemu číslu, a síce odhaduje počet občanov Slovenskej republiky vo Veľkej Británii na 100-tisíc. Uvádzané čísla sú preto len orientačné, pretože voľný pohyb osôb je jedným z hlavných pilierov Európskej únie, ktoré nemôžeme obmedziť prípadnou evidenciou a kontrolou osôb, ktoré vycestujú mimo Slovenska či už za prácou alebo za akýmkoľvek iným účelom. Z tohto dôvodu, najmä za účelom zlepšenia informovanosti štátu a vyhodnocovania celkových dopadov brexitu na občanov Slovenskej republiky, Ministerstvo práce, sociálnych vecí a rodiny Slovenskej republiky pripravuje taktiež analýzu profilov občanov pôsobiacich vo Veľkej Británii vrátane ich pracovných a životných stratégií v kontexte brexitu.